Неймеген
Неймеген () е град в Нидерландия. Населението му към май 2014 г. е 168 840 жители при гъстота 3149 д/km². Градът се простира на 57,53 km² (53,59 km² суша и 3,94 km² вода).

История 
Неймеген се води като най-старият град в Нидерландия, въпреки че Маастрихт оспорва титлата му. През 2005 г. градът отпразнува своята 2000-годишнина с шумни тържества. За Неймеген за първи път се споменава към 0 г., когато римляни разполагат военен лагер в сегашните му земи заради добрите му стратегически позиции. Скоро след това местните племена унищожават лагера в бунт, след което е построено по-добро укрепление.

През 4 век областта около Неймеген става част от Франкската империя. Някои историци твърдят, че през 8 век е бил построен дори и замък.

Между 4 и 11 век няма значими исторически събития в района поради промени в климата, които постоянно причинявали наводнения и затруднявали всякаква дейност.

През 1230 г. Неймеген получава статут на град, бидейки по това време процъфтяващ търговски център. Малко по-късно градът става част от сегашната нидерландска провинция Гелдерланд.

През 1585 г. Неймеген става част от Република Съединени провинции, което го превръща в пограничен град, често подлаган на обсада.

През втората половина на 19 век възниква проблем с броя на жителите, който значително надхвърлял капацитета на града, обхванат от старите крепостни стени. След Френско-Пруската война стените се премахват поради пълната им безполезност.

В края на 19 – началото на 20 век Неймеген изживява разцвет, разраства се значително, строят се много нови сгради и съоръжения (мостове над река Ваал).

По време на Втората световна война Неймеген е първият нидерландски град, който пада под немска окупация. Американски самолети безмилостно бомбардират града, унищожавайки значителна част от сградите му. По-късно САЩ заявяват, че са бомбардирали града по погрешка, мислейки си, че е немският град Клеве.

През септември 1944 г. е център на бойни действия, свързани с намиращия се наблизо мост, една от целите на парашутно-десантната операция на Съюзниците – операция „Маркет-Гардън“‎.

Образование 
 В Неймеген се намира университетът Радбауд, който е основан през 1923 г. и е първият католически университет в Нидерландия.
 Тук се намират и част от факултетите на Арнемско-наймехенското висше училище.
 Зелено училище
 Колеж „Кандински“
 Неймегенска училищна общност Груневауд (NSG)
 Градска училищна общност Неймеген (SSGN)
 Колеж „Канисиус“
 Колеж „Линденхолт“
 Градска гимназия
 Колеж „Доминикус“

Музеи 
 Музей на Африка (африканско изкуство и култура)
 Открит библейски музей (древни близкоизточни сгради)
 Музей „Валкхоф“ (Римска и средновековна история и модерно изкуство)
 Велорама (музей на колелото)

Международни четиридневни походи 
Неймеген е известен с Международните четиридневни походи (Vierdaagse), които започват в третия вторник на юли и представляват преходи от 30 – 50 km на ден, съпровождани от мероприятия, които са най-посещаваните в Нидерландия за последните няколко години.

Спорт 
Представителният футболен отбор на града носи името НЕК (съкращение от първите букви на Наймехен Ендрахт Комбинати).

Личности родени в Наймехен 
 Едвард ван Хален (р. 1955), роккитарист
 Йорис Ивенс (1898 – 1989), кинорежисьор
 Амира Вилигхаген, певица

Източници

Външни препратки 
 Официален сайт на Неймеген
 Футболен клуб НЕК
 Снимки от Неймеген 
 История на Неймеген

Градове в Нидерландия
Свободни градове